Document ID: 32014R0690

A TANÁCS 690/2014/EU RENDELETE
(2014. június 23.)
a líbiai helyzetre tekintettel korlátozó intézkedések meghozataláról szóló 204/2011/EU rendelet módosításáról
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 215. cikkére,
tekintettel a líbiai helyzetre tekintettel hozott korlátozó intézkedésekről szóló, 2011. február 28-i 2011/137/KKBP tanácsi határozatra (1),
tekintettel az Európai Unió külügyi és biztonságpolitikai főképviselője és az Európai Bizottság együttes javaslatára,
mivel:
(1)
A 204/2011/EU rendelet (2) hatályba lépteti a 2011/137/KKBP határozatban foglalt intézkedéseket.
(2)
Az Egyesült Nemzetek (ENSZ) Biztonsági Tanácsa 2014. március 19-én elfogadta a 2146 (2014) sz. ENSZ BT-határozatot, amely - a líbiai kormány kapcsolattartó pontjának utasítása hiányában - megtiltja a valamely tagállam lobogója alatt közlekedő, a szankcióbizottság által megjelölt hajók (a továbbiakban: megjelölt hajók) számára a Líbiából jogellenesen kivitt nyersolaj berakodását, szállítását vagy kirakodását.
(3)
A 2146 (2014) sz. ENSZ BT-határozat intézkedések hozatalát is előírja a megjelölt hajók kikötőkbe való megérkezésének, továbbá üzemanyaggal való ellátásuknak, ellátmányozásuknak és más módon való kiszolgálásuknak a megakadályozására, amennyiben a szankcióbizottság megjelölése ezt előírta.
(4)
A 2146 (2014) sz. ENSZ BT-határozat ezen túlmenően megtiltja a megjelölt hajókon szállított, a Líbiából jogellenesen kivitt nyersolajjal kapcsolatos pénzügyi tranzakciókat, amennyiben a szankcióbizottság megjelölése ezt előírta. Ugyanakkor mivel a 2146 (2014) sz. ENSZ BT-határozat bizonyos esetekben lehetővé teszi a megjelölt hajók kikötőkbe való belépését, a kikötői díjak - ideértve az e hajókon szállított nyersolajjal kapcsolatosakat is - elfogadhatók ezen esetekben.
(5)
A kellő gyorsaság érdekében a Bizottságot fel kell hatalmazni, hogy a 2011/137/KKBP határozat V. mellékletének módosításai szerint és a szankcióbizottság által a 2146 (2014) sz. ENSZ BT-határozat 11. és 12. pontja szerint tett megállapítások alapján módosítsa azon megjelölt hajók jegyzékét, amelyekre ezek az intézkedések vonatkoznak.
(6)
2014. Június 23-án a 2014/380/KKBP tanácsi határozat (3) módosította a 2011/137/KKBP határozatot az említett intézkedések hatályba léptetése érdekében.
(7)
A 204/2011/EU rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
A 204/2011/EU rendelet a következőképpen módosul:
1.
Az 1. cikk a következő pontokkal egészül ki:
„h) »megjelölt hajók«: a 2146 (2014) sz. ENSZ BT-határozat 11. pontjában említett szankcióbizottság által megjelölt, e rendelet V. mellékletében felsorolt hajók;
i) »a líbiai kormány kapcsolattartó pontja«: a 2146 (2014) sz. ENSZ BT-határozat 3. pontjának megfelelően a szankcióbizottságnak megküldött értesítés szerint a líbiai kormány által kijelölt kapcsolattartó pont.”;
2.
A következő cikk kerül beillesztésre:
„10b. cikk
(1) Tilos a valamely tagállam lobogója alatt közlekedő megjelölt hajókon szállított, Líbiából származó nyersolaj berakodása, szállítása vagy kirakodása, kivéve, ha a líbiai kormány kapcsolattartó pontjával folytatott megbeszélést követően az adott tagállam illetékes hatósága azt engedélyezi.
(2) A szankcióbizottság erre vonatkozó előírása esetén tilos a megjelölt hajóknak az Unió területén lévő kikötőkben való fogadása vagy oda bejutás biztosítása számukra.
(3) A (2) bekezdésben megállapított intézkedés nem alkalmazandó, amennyiben az Unió területén lévő kikötőbe való belépés vizsgálat céljából vagy veszélyhelyzet esetén szükséges, illetve ha a hajó visszatér Líbiába.
(4) A szankcióbizottság erre vonatkozó előírása esetén tilos a tagállamok állampolgárai által vagy a tagállamok területén a megjelölt hajók üzemanyaggal való ellátása, ellátmányozása és más módon való ellátása, ideértve üzemanyag vagy más ellátás biztosítását.
(5) A IV. mellékletben meghatározott tagállami illetékes hatóságok a (4) bekezdésben előírt intézkedés alól mentességet engedélyezhetnek, ha humanitárius vagy biztonsági célokból szükséges, illetve ha a hajó visszatér Líbiába. Minden ilyen engedélyezésről írásban értesíteni kell a szankcióbizottságot és a Bizottságot.
(6) A szankcióbizottság erre vonatkozó előírása esetén tilos minden, a megjelölt hajókon szállított nyersolajjal kapcsolatos pénzügyi tranzakció, ideértve a nyersolaj eladását, a nyersolaj hitelként való felhasználását és a nyersolaj szállításával kapcsolatos biztosítás megkötését. E tilalom nem vonatkozik a kikötői díjaknak a (3) bekezdésben említett esetekben való elfogadására.”
3.
A 15. cikk helyébe a következő szöveg lép:
„15. cikk
A Bizottság felhatalmazást kap az alábbiakra:
a)
a IV. melléklet módosítására a tagállamok által nyújtott információk alapján;
b)
az V. melléklet módosítására a 2011/137/KKBP határozat V. mellékletének módosításai szerint és a szankcióbizottság által a 2146 (2014) sz. ENSZ BT-határozat 11. és 12. pontja szerint tett megállapítások alapján.”.
4.
A szöveg kiegészül az V. melléklettel az e rendelet mellékletében meghatározottak szerint.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2014. június 23-án.

Labels: 18
5